CELEX: 32018R1717
Language: fi
Date: 2018-11-14 00:00:00
Title: Euroopan parlamentin ja neuvoston asetus (EU) 2018/1717, annettu 14 päivänä marraskuuta 2018, asetuksen (EU) N:o 1093/2010 muuttamisesta Euroopan pankkiviranomaisen kotipaikan sijainnin osaltaETA:n kannalta merkityksellinen teksti.

16.11.2018   
               
               
                  FI
               
               
                  Euroopan unionin virallinen lehti
               
               
                  L 291/1
               
            
         EUROOPAN PARLAMENTIN JA NEUVOSTON ASETUS (EU) 2018/1717,
         annettu 14 päivänä marraskuuta 2018,
         asetuksen (EU) N:o 1093/2010 muuttamisesta Euroopan pankkiviranomaisen kotipaikan sijainnin osalta
         (ETA:n kannalta merkityksellinen teksti)
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ovat kuulleet Euroopan keskuspankkia,
         ottavat huomioon Euroopan talous- ja sosiaalikomitean lausunnon (1),
         noudattavat tavallista lainsäätämisjärjestystä (2),
         sekä katsovat seuraavaa:
         
                     (1)
                  
                  
                     Yhdistyneen kuningaskunnan ilmoitettua 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen, jäljempänä ”SEU” tai ”SEU-sopimus”, 50 artiklan nojalla muut 27 jäsenvaltiota valitsivat 20 päivänä marraskuuta 2017 neuvoston kokouksen yhteydessä Pariisin, Ranska, Euroopan valvontaviranomaisen (Euroopan pankkiviranomainen), jäljempänä ”pankkiviranomainen”, uudeksi kotipaikaksi.
                  
               
                     (2)
                  
                  
                     Kun otetaan huomioon Euroopan unionin ja Yhdistyneen kuningaskunnan hallituksen neuvottelijoiden 8 päivänä joulukuuta 2017 hyväksymä yhteinen raportti Yhdistyneen kuningaskunnan hallitusta erosta Euroopan unionista SEU 50 artiklan nojalla käytävien neuvottelujen ensimmäisen vaiheen edistymisestä, ja erityisesti sen taloudellista selvitysratkaisua koskeva luku, ja sitoumus, jonka Yhdistynyt kuningaskunta on antanut siitä, että se maksaa osuutensa unionin yleiseen talousarvioon varainhoitovuosina 2019 ja 2020, samaan tapaan kuin jos se jäisi unioniin, sekä osuutensa 31 päivänä joulukuuta 2020 maksattamatta olevista sitoumuksista, kaikkien unionin veronmaksajien on määrä maksaa unionin yleisen talousarvion kautta pankkiviranomaisen kotipaikan siirtämisen kustannukset, jotka aiheutuvat Yhdistyneen kuningaskunnan päätöksestä erota unionista. Yhdistynyt kuningaskunta on tarjoutunut keskustelemaan Lontoossa sijaitsevien unionin virastojen kanssa siitä, miten ne voisivat vähentää erosta aiheutuvia kustannuksiaan.
                  
               
                     (3)
                  
                  
                     Kun otetaan huomioon SEU 50 artiklan 3 kohta, pankkiviranomaisen olisi otettava käyttöön uusi kotipaikkansa 30 päivästä maaliskuuta 2019.
                  
               
                     (4)
                  
                  
                     Jotta varmistetaan pankkiviranomaisen asianmukainen toiminta sen uudessa sijaintipaikassa, pankkiviranomaisen ja Ranskan välillä olisi tehtävä toimipaikkaa koskeva sopimus ja olisi hyväksyttävä kiinteistöhanke komission delegoidun asetuksen (EU) N:o 1271/2013 (3) 88 artiklan mukaisesti ennen kuin pankkiviranomainen aloittaa uudessa kotipaikassaan. Uusien toimitilojen olisi oltava valmiit ja pysyvään uudelleensijoittumiseen soveltuvat 30 päivään maaliskuuta 2019 mennessä. Toimipaikkaa koskevassa sopimuksessa olisi otettava huomioon, että Ranskan viranomaiset ovat velvollisia tarjoamaan parhaat mahdolliset olosuhteet, jotta varmistetaan pankkiviranomaisen moitteeton toiminta sen uudelleensijoittumisen yhteydessä.
                  
               
                     (5)
                  
                  
                     Pankkiviranomaisen kotipaikan siirtämisellä ei ole vaikutusta sen henkilöstötaulukkoon, sellaisena kuin Euroopan parlamentti ja neuvosto ovat sen hyväksyneet, eikä henkilöstösääntöjen soveltamiseen pankkiviranomaisen palveluksessa oleviin virkamiehiin tai muihin toimihenkilöihin.
                  
               
                     (6)
                  
                  
                     Pankkiviranomaisen uudelleensijoittuminen ei saisi vaikuttaa Euroopan valvontaviranomaisten erillisten toimeksiantojen hoitamiseen tai niiden itsenäisen oikeudellisen aseman säilyttämiseen. Uudelleensijoittuminen voi tapauskohtaisesti mahdollistaa unionin virastojen yhteiset hallinnolliset tukipalvelut ja toimitilapalvelut, jotka eivät liity virastojen ydintoimintoihin.
                  
               
                     (7)
                  
                  
                     Unionin toimielinten välisten suhteiden tulee perustua vilpittömään yhteistyöhön, ja kukin toimielin toimii sille SEU-sopimuksessa ja Euroopan unionin toiminnasta tehdyssä sopimuksessa annetun toimivallan rajoissa sekä niissä määrättyjen menettelyjen, edellytysten ja tavoitteiden mukaisesti.
                  
               
                     (8)
                  
                  
                     Jotta pankkiviranomaisella olisi riittävästi aikaa uudelleensijoittumiseen, tämän asetuksen olisi tultava voimaan kiireellisesti, kun se on hyväksytty tavallista lainsäätämisjärjestystä noudattaen.
                  
               
                     (9)
                  
                  
                     Euroopan parlamentin ja neuvoston asetus (EU) N:o 1093/2010 (4) olisi sen vuoksi muutettava tämän mukaisesti,
                  
               OVAT HYVÄKSYNEET TÄMÄN ASETUKSEN:
         
            1 artikla
            Korvataan asetuksen (EU) N:o 1093/2010 7 artikla seuraavasti:
            
               
                  ”7 artikla
                  Kotipaikka
                  Pankkiviranomaisen kotipaikka on Pariisi, Ranska.
                  Pankkiviranomaisen kotipaikan sijainti ei vaikuta tapaan, jolla pankkiviranomainen hoitaa tehtävänsä ja käyttää toimivaltaansa, eikä sen hallintorakenteen järjestämiseen, sen pääasiallisen organisaation toimintaan tai sen toimintojen pääasialliseen rahoittamiseen, mutta tapauskohtaisesti mahdollistetaan se, että pankkiviranomaisella on unionin virastojen kanssa yhteiset hallinnolliset tukipalvelut ja toimitilapalvelut, jotka eivät liity pankkiviranomaisen ydintoimintoihin. Komissio antaa viimeistään 30 päivänä maaliskuuta 2019 ja sen jälkeen 12 kuukauden välein Euroopan parlamentille ja neuvostolle kertomuksen siitä, miten Euroopan valvontaviranomaiset ovat noudattaneet tätä vaatimusta.”
               
            
         
         
            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
            Tätä asetusta sovelletaan 30 päivästä maaliskuuta 2019.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Strasbourgissa 14 päivänä marraskuuta 2018.
            
               
                  Euroopan parlamentin puolesta
               
               
                  Puhemies
               
               A. TAJANI
            
            
               
                  Neuvoston puolesta
               
               
                  Puheenjohtaja
               
               K. EDTSTADLER
            
         
         
            (1)  EUVL C 197, 8.6.2018, s. 72.
         
            (2)  Euroopan parlamentin kanta, vahvistettu 25. lokakuuta 2018 (ei vielä julkaistu virallisessa lehdessä), ja neuvoston päätös, tehty 9. marraskuuta 2018.
         
            (3)  Komission delegoitu asetus (EU) N:o 1271/2013, annettu 30 päivänä syyskuuta 2013, Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta (EUVL L 328, 7.12.2013, s. 42).
         
            (4)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).